REPUBLIKA SRBIJA

NARODNA SKUPŠTINA

Odbor za ustavna pitanja

i zakonodavstvo

04 Broj: 06-2/146-19

14. jun 2019. godine

B e o g r a d

ZAPISNIK

111. SEDNICE ODBORA ZA USTAVNA PITANjA

I ZAKONODAVSTVO, ODRŽANE 14. JUNA 2019. GODINE

 Sednica je počela u 11,04 časova.

 Sednicom je predsedavao Đorđe Komlenski, predsednik Odbora.

 Sednici su prisustvovali članovi Odbora: Neđo Jovanović, Vesna Nikolić Vukajlović, Krsto Janjušević, Vjerica Radeta, Jelena Žarić Kovačević, Petar Petrović, Aleksandra Majkić, Gordana Čomić, Vesna Marković, Srbislav Filipović, Bajro Gegić, dr Balint Pastor, kao i zamenici članova Odbora: dr Dragana Barišić (zamenik člana Odbora Bojana Torbice) i Milena Ćorilić.

 Sednici nisu prisustvovali članovi Odbora: Saša Radulović i Dejan Šulkić.

 Sednici su prisustvovali narodni poslanici: Tatjana Macura, Nataša Vučković, Aleksandar Šešelj, dr Aleksandar Martinović i prof. dr Marko Atlagić.

 Sednici su prisustvovali: Nela Kuburović, ministar pravde, Radomir Ilić, državni sekretar u Ministarstvu pravde i Jovan Ćosić, pomoćnik ministra pravde.

 Na predlog predsednika Odbora, većinom glasova članova Odbora (13 glasova za, protiv niko, uzdržan niko, nije glasalo dvoje), usvojen je predloženi dnevni red.

D n e v n i r e d:

 1. Razmatranje Predloga za promenu Ustava Republike Srbije, koji je podnela Vlada.

 Nakon usvajanja Dnevnog reda odbor je nastavio rad po tački Dnevnog redaRazmatranje Predloga za promenu Ustava Republike Srbije, koji je podnela Vlada.

 Po otvaranju pretresa po tački dnevnog reda predsednik Odbora je podsetio da je Vlada 30. novembra 2018. godine podnela Narodnoj skupštini Predlog za promenu Ustava Republike Srbije, u skladu sa članom 142. stav 2. Poslovnika Narodne skupštine. U vezi sa članom 48. stav 1. alineja 1. Poslovnika Narodne skupštine, Odbor za ustavna pitanja i zakonodavstvo treba da utvrdi da li je navedeni predlog podnet od strane Ustavom ovlašćenog predlagača i u propisanom obliku. Članom 203. stav 1. Ustava Republike Srbije utvrđeno da predlog za promenu Ustava može podneti najmanje jedna trećina od ukupnog broja poslanika, predsednik Republike, Vlada, najmanje 150.000 birača i da je članom 142. stav 1. Poslovnika Narodne skupštine utvrđeno da se predlog za promenu Ustava podnosi u pisanom obliku sa obrazloženjem.

 Na početku pretresa predsednik Odbora je dao reč Neli Kuburović, ministru pravde, koja je u svom izlaganju obrazložila razloge za podnošenje Predloga za promenu Ustava Republike Srbije.

 Nakon toga predsednik Odbora je izneo svoje mišljenje da je predlagač dužan da uz predlog za izmene ili celokupnu izmenu Ustava dostavi i predlog teksta sa normativnim rešenjima, kako te promene same treba da glase.

 U diskusiji koja je usledila učestvovali su: Vjerica Radeta, Gordana Čomić, Nela Kuburović, Neđo Jovanović, Petar Petrović i Aleksandar Šešelj.

 Pošto je zaključio diskusiju, predsednik Odbora je ponovio svoj stav da je prethodno pitanje za odlučivanje po tački Dnevnog reda da li predlagač treba da uz predlog za izmene ili celokupnu izmenu Ustava dostavi i predlog teksta sa normativnim rešenjima, kako te promene same treba da glase, o čemu Odbor treba da odluči pre izjašnjavanja o tački Dnevnog reda.

 Predsednik Odbora je stavio na glasanje predlog da Odbor odluči da se zatraži od Vlade da u roku od 15 dana dopuni Predlog za promenu Ustava Republike Srbije tako što će za članove Ustava čija je promena predložena, dostaviti i normativna rešenja kako te promene treba da glase.

 Odbor većinom glasova (jedan glas za, deset glasova protiv, bez uzdržanih, i tri člana Odbora nisu glasala) nije prihvatio predlog da se od Vlade zatraži da u roku od 15 dana dopuni Predlog za promenu Ustava Republike Srbije tako što će za članove Ustava čija je promena predložena, dostaviti i normativna rešenja kako te promene treba da glase.

 Predsednik Odbora je stavio na glasanje predlog da Odbor utvrdi da je Predlog za promenu Ustava, koji je podnela Vlada, podnet od strane Ustavom ovlašćenog predlagača i u propisanom obliku.

 Odbor je većinom glasova (10 glasova za, jedan protiv, uzdržan niko, nije glasalo troje) utvrdio da je Predlog za promenu Ustava, koji je podnela Vlada, podnet od strane Ustavom ovlašćenog predlagača i u propisanom obliku.

 Predsednik Odbora je stavio na glasanje predlog da se za izvestioca Odbora na sednici Narodne skupštine odredi predsednik Odbora.

 Odbor je većinom glasova odlučio da se za izvestioca Odbora na sednici Narodne skupštine odredi predsednik Odbora (12 glasova za, protiv niko, uzdržan niko, nije glasalo dvoje).

 Sednica je završena u 12,19 časova.

 Sastavni deo ovog zapisnika čine stenografske beleške.

 SEKRETAR PREDSEDNIK

 dr Radoje Cerović Đorđe Komlenski